สังคมข่าวหุ้น
*ดัชนีตลาดหุ้นไทยวานนี้ (30 มี.ค. 64) ปิดที่ระดับ 1,589.53 จุด เพิ่มขึ้น 5.64 จุด (+0.36%) มูลค่าการซื้อขาย 107,224.29 ล้านบาท
30 มี.ค. 2564

ย่าหยา
*ดัชนีตลาดหุ้นไทยวานนี้ (30 มี.ค. 64) ปิดที่ระดับ 1,589.53 จุด เพิ่มขึ้น 5.64 จุด (+0.36%) มูลค่าการซื้อขาย 107,224.29 ล้านบาท
*ในที่สุดเรือยักษ์ Ever Given ก็กลับมาลอยลำได้สำเร็จหลัง “ติดขอบ” ขวางคลองสุเอซยาวนานหลายวัน ก่อนหน้านี้ก็ลุ้นกันแทบแย่ ทั้งขุดทั้งลาก “ย่าหยา” ก็ลุ้นไปกับเขาด้วย หากยังติดแง็ก แบบไร้ทิศทาง กูรูหลายคนประเมินว่า อาจจะเกิดสภาวะชะงักงันด้านอุปทาน และความเสี่ยงเงินเฟ้อพุ่งในระยะสั้นได้ แต่ในที่สุดเรือยักษ์หลุดพ้นขอบคลองได้ ความกังวลต่าง ๆ ก็คลายไปด้วย
*อดีตผบ.ตร. สมยศ พุ่มพันธุ์ม่วง ดอดเก็บหุ้นบริษัท เซเว่น ยูทิลิตี้ส์ แอนด์ พาวเวอร์ จำกัด (มหาชน) หรือ 7UP อีก 0.2023% รวมถือในมือ 10.1379%
*“ชวลิต ถนอมถิ่น” ประธานเจ้าหน้าที่บริหาร บริษัท ไร้ท์ทันเน็ลลิ่ง จำกัด (มหาชน) หรือ RT ยิ้มแก้มแทบปริแถมมั่นใจปีนี้นิวไฮ เหตุตุน Backlog แน่น แถมงานอุโมงค์ทางคู่เป็นอัพไซด์ หนุนราคาหุ้น RT วานนี้วิ่งเอ๊าวิ่งเอาพุ่งแรง 6.50% โบรกฯ เลยให้เป้า 3.00 บาท
*PTTGC ออกหุ้นกู้สกุลดอลลาร์มูลค่า 1.25 พันล้านเหรียญฯ “คงกระพัน อินทรแจ้ง” ประธานเจ้าหน้าที่บริหาร ออกมาย้ำความสำเร็จ เผยหุ้นกู้รอบนี้นักลงทุนแห่จองซื้อกว่า 6 เท่าจากยอดเสนอขาย การันตีได้ว่านักลงทุนต่างประเทศมีความเชื่อมั่นในปัจจัยพื้นฐานและการเติบโตทางธุรกิจของ PTTGC เช่นเดียวกับนักลงทุนในประเทศ
*“อรรถพล ฤกษ์พิบูลย์” ประธานเจ้าหน้าที่บริหารและกรรมการผู้จัดการใหญ่ บริษัท ปตท. จำกัด (มหาชน) หรือ PTT เดินหน้า CSR ช่วยผู้มีรายได้น้อย ระบุ ที่ประชุมคณะกรรมการ ปตท.มีมติอนุมัติขยายเวลาช่วยเหลือส่วนลดค่าซื้อก๊าซหุงต้ม (LPG) แก่ผู้มีรายได้น้อย กลุ่มร้านค้า หาบเร่ แผงลอยอาหาร ที่มีบัตรสวัสดิการแห่งรัฐ จำนวนเงิน 100 บาท/คน/เดือน ต่อไปอีก 3 เดือน นับว่าเป็นเรื่องดี ๆ จากผู้ประกอบการรายใหญ่
*ส่วนกลุ่มรับเหมาก่อสร้าง ITD “สุเมธ สุรบถโสภณ” รองประธานบริหารอาวุโส บริษัท อิตาเลียนไทย ดีเวล๊อปเมนต์ จำกัด (มหาชน) ฟุ้งงานในมือ ยันปีนี้เล็งกวาดงานใหม่กว่า 1 แสนล้านบาท รับผลดีงานภาครัฐทะลัก เชื่อพลิกกำไร คาดปีนี้จะมีรายได้มากกว่า 7 หมื่นล้านบาท
*“วีระพงค์ ลือสกุล” ประธานเจ้าหน้าที่บริหาร บริษัท พีรพัฒน์ เทคโนโลยี จำกัด (มหาชน) หรือ PRAPAT เดินหน้าธุรกิจรับนโยบายภาครัฐทยอยเปิดประเทศรับนักท่องเที่ยวต่างชาติเที่ยวภูเก็ต แจงศูนย์ธุรกิจภูเก็ตเริ่มเห็นสัญญาณออเดอร์ พร้อมเตรียมเปิดบริการใหม่ซักรีดครบวงจร มั่นใจปีนี้รายได้เป็นไปตามเป้ากว่า 900 ล้านบาท
*“ขจรศิษฐ์ สิ่งสรรเสริญ” ประธานเจ้าหน้าที่บริหาร บริษัท ไซมิส แอสเสท จำกัด (มหาชน) หรือ SA เดินหน้าสร้างความมั่นใจ แย้มผลงานไตรมาส 1/64 แจ่ม ตุน Backlog กว่า 7,000 ล้านบาท มั่นใจรายได้ทั้งปีทำได้ตามเป้า 4.5 พันล้านบาท เตรียมเปิด Mixed Use โครงการใหม่ พ.ค.นี้